Leif Lahn Jensen (S), 2023-05-24:
Tak for det, og det er igen, som altid, et meget spændende forslag fra Dansk Folkeparti og igen en god historie, som jeg nyder at læse hver eneste gang.
Så tusind tak for det.
Forslagsstillerne mener, at folkemødet er gået af mode, at der skal sættes penge af til endnu flere folkemøder rundtom i landet, og at Folketinget skal afholde disse folkemøder, og foreslår hermed også at sætte 10 mio. kr. af om året i 3 år.
Dette er, som det bliver begrundet, for at reetablere den danske tradition og revitalisere demokratiet, og det er der jo nok ikke nogen herinde der kan blive uenige i.
Jeg er enig i, at folkemøder kan noget.
Jeg er enig i, at det kan være med til at styrke demokratiet, og det er jo også grunden til, at jeg også selv har deltaget i Folkemødet i en del år.
Men at påstå, at vi ikke har folkemøder rundt i landet, og at de er ved at gå af mode, er lige frisk nok, for når jeg laver få klik på min computer, kan jeg faktisk tælle helt op til 16 folkemøder i Danmark.
Her vil jeg nævne nogle af dem, og det er dem, som jeg i hvert fald kan se et program for i 2023: Kulturmødet Mors, Naturmødet i Hirtshals, Skivemødet om Danmark i balance, Folkemøde Møn, Madens Folkemøde på Lolland, Folkemøde Randers, Ungdommens Folkemøde, Danmarks Maritime Folkemøde i Korsør, Energiens Folkemøde i Esbjerg og Folkemødet i Odsherred.
Så det er ikke – sådan som det lød her fra talerstolen for lidt siden – kun på Bornholm, der er et folkemøde; det er faktisk i det meste af landet.
Deres styrke er, at de er lokalt forankret.
De er ikke startet og styret centralt herfra, nej, der er nogle derude, der gerne vil det: Man vil et folkemøde, man har arrangeret det med lokale kræfter, man har fået det til at køre.
Så det er, som navnet siger det, et møde for folket, et møde arrangeret af folket og ikke styret af politikere, præcis som jeg mener det skal være Jeg har faktisk på Djursland selv forsøgt at arrangere et folkemøde, fordi jeg dengang mente og stadig væk mener, det er en god idé.
Mit problem var bare, at det var jeg og så de mennesker, jeg havde samlet, faktisk nogle af de få der gjorde.
Det gjorde kommunerne ikke, det gjorde lokale virksomheder ikke, det var der stort set ikke ret mange der gjorde.
Med de ord taler jeg jo ikke imod folkemøder bredt fordelt rundt i landet, faktisk tværtimod, for jeg mener, at det er vigtigt at have de folkemøder, hvis man derude kan se, at der er en idé i det.
Jeg mener bare ikke, det er løsningen, at vi står for det herinde.
Jeg mener, at det er løsningen, at man står for det derude og man styrker det derude og dermed også styrker det lokale demokrati.
Så synes jeg også, forslaget lægger op til, at vi skal styrke vores demokrati og vores demokrati skal styrkes så meget, at vi alle sammen er en del af samtalen, og det kan jeg jo ikke være uenig i, faktisk tværtimod.
Det tror jeg ingen herinde er uenig i.
Derfor har man jo også nedsat en forskningsgruppe om magtudredning, hvor man netop kigger på: Hvordan kan vi styrke demokratiet?
Hvordan kan vi få endnu flere mennesker – unge mennesker, ældre mennesker, alle mennesker – med i en politisk samtale?
Det er en forskningsgruppe, som alle partier herinde jo så har mulighed for at deltage i, i hvert fald for at følge den forskningsgruppe.
Vi har jo lige – eller vi er på vej til det nu i salen – ændret partistøttereglerne, som også et meget bredt udsnit af partier herinde har været med til, og som også frigør nogle penge til netop at udbrede demokratiet blandt danskerne: Hvordan får vi flere danskere til at deltage i demokratiet?
Hvordan får vi flere ind i samtalen?
Jeg glæder mig utrolig meget til at følge de initiativer, jeg glæder mig utrolig meget til at deltage aktivt i dem, og hvem – og nu henvender jeg mig til ordførerne på området – ved: Det kan jo være, at der her er nogle løsninger i forhold til nogle folkemøder, nogle festivaler – hvad ved jeg – nogle åbne møder, vi som politikere skal ud at deltage i.
Det tror jeg de fleste af os i forvejen deltager i, men det kan jo være, der kommer nogle forslag, som så er meget gode, og så er jeg da meget lyttende i forhold til det.
Jeg ved, at vi mere eller mindre alle sammen er ovre på Folkemødet på Bornholm.
Jeg ved, at dem, der har noget med kultur at gøre, er på Kulturmødet Mors, og at dem med natur er på Naturmødet i Hirtshals.
Jeg er ikke et sekund i tvivl om, at vi støtter op om alle de folkemøder, der er.
Jeg er ikke et sekund i tvivl om, at vi støtter op om de folkemøder, der fremover også kommer.
Det vil jeg i hvert fald gøre, for er man interesseret i at tage en god samtale derude, er det det, man gør.
Det er et ønske, man skal have lokalt.
Og jeg er ikke et sekund i tvivl om, at hvis man virkelig ønsker det lokalt, hvis man virkelig får masser af kræfter til at sætte sådan noget op, så er det også meget mere bæredygtigt, og så er det også meget mere interessant at komme til det.
Så det er ikke sådan en afvisning af folkemødet, slet ikke.
Jeg mener bare, det er bedre, hvis det bliver styret derudefra.
Med de ord vil jeg sige, at vi ikke støtter forslaget.
Tak for ordet.